CELEX: 32021D0929
Language: bg
Date: 2021-05-06 00:00:00
Title: Решение (ЕС) 2021/929 на Съвета от 6 май 2021 година относно регламентирането на контактите между Генералния секретариат на Съвета и представителите на интереси

11.6.2021   
               
               
                  BG
               
               
                  Официален вестник на Европейския съюз
               
               
                  L 207/19
               
            
         РЕШЕНИЕ (ЕС) 2021/929 НА СЪВЕТА
         от 6 май 2021 година
         относно регламентирането на контактите между Генералния секретариат на Съвета и представителите на интереси
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз,
         като взе предвид Договора за функционирането на Европейския съюз, и по-специално член 240 от него,
         като има предвид, че:
         
                     (1)
                  
                  
                     Член 11, параграф 1 от Договора за Европейския съюз (ДЕС) изисква от институциите на Съюза да предоставят чрез подходящи средства на гражданите и представителните организации възможността да изразяват и обменят публично своите мнения във всички области на дейност на Съюза. Освен това член 11, параграф 2 изисква от институциите на Съюза да поддържат открит, прозрачен и редовен диалог с представителните организации и гражданското общество.
                  
               
                     (2)
                  
                  
                     Член 15, параграф 1 от Договора за функционирането на Европейския съюз (ДФЕС) предвижда, че за да се насърчи доброто управление и да се осигури участието на гражданското общество, институциите, органите, службите и агенциите на Съюза работят при възможно най-голямо зачитане на принципа на откритост.
                  
               
                     (3)
                  
                  
                     Съгласно член 298 от ДФЕС институциите, органите, службите и агенциите на Съюза изпълняват своите задачи с подкрепата на открита, ефикасна и независима европейска администрация.
                  
               
                     (4)
                  
                  
                     За да могат институциите, органите, службите и агенциите на Съюза (наричани по-нататък „институциите на Съюза“) да работят възможно най-открито, заинтересованите страни следва да имат възможност да предоставят своите мнения и експертен опит по време на процеса на вземане на решения, така че да се подобри качеството на вземаните решения и подкрепата за тях.
                  
               
                     (5)
                  
                  
                     За да се запази доверието в политическите, законодателните и административните процеси на Съюза, контактите с представителите на интереси следва да се осъществяват по прозрачен и етичен начин.
                  
               
                     (6)
                  
                  
                     За тази цел Европейският парламент, Съветът на Европейския съюз и Европейската комисия сключиха междуинституционално споразумение относно задължителен регистър за прозрачност (1) (наричано по-нататък „междуинституционалното споразумение“).
                  
               
                     (7)
                  
                  
                     Съветът се ангажира да създаде рамка за прозрачни и етични контакти между представителите на интереси и длъжностните лица и служителите (наричани по-нататък „персонал“) на неговия генерален секретариат, като въведе принцип на обвързаност с условия. Съгласно този принцип регистрирането в регистъра за прозрачност е необходимо предварително условие, за да могат представителите на интереси да извършват определени дейности, обхванати от междуинституционалното споразумение.
                  
               
                     (8)
                  
                  
                     Съветът счита, че създаването на регистър за прозрачност, общ за Европейския парламент, Съвета и Комисията и отворен за други институции на Съюза, е най-ефективният начин за прилагане на принципа на обвързаност с условия. Спазването на кодекса за поведение, приложен към междуинституционалното споразумение, следва да бъде предварително условие за регистрирането в регистъра за прозрачност.
                  
               
                     (9)
                  
                  
                     В съответствие с междуинституционалното споразумение органите на регистъра за прозрачност следва да бъдат оправомощени да приемат, също и от името на Съвета, отделни решения за заявители и регистранти.
                  
               
                     (10)
                  
                  
                     Нищо в настоящото решение не следва да се тълкува като предоставящо на представителите на интереси, регистрирани в регистъра за прозрачност, привилегировано право на достъп до документите, съхранявани от Съвета,
                  
               ПРИЕ НАСТОЯЩОТО РЕШЕНИЕ:
         
            Член 1
            Принцип на обвързаност с условия
            В случаите, предвидени в настоящото решение, и в съответствие с междуинституционалното споразумение, регистрирането в регистъра за прозрачност е необходимо предварително условие, за да могат представителите на интереси да извършват определени дейности.
         
         
            Член 2
            Регистър за прозрачност
            
               1.   Междуинституционалното споразумение определя обхвата на дейностите, извършвани от представителите на интереси, които подлежат на регистриране, както и условията за допустимост и регистриране на представителите на интереси в регистъра за прозрачност.
            
            
               2.   Съветът се представлява от своя генерален секретар в управителния съвет на регистъра за прозрачност. Управителният съвет взема решения с консенсус и се подпомага от съвместен секретариат при условията, предвидени в междуинституционалното споразумение.
            
            
               3.   В съответствие с междуинституционалното споразумение управителният съвет и секретариатът се оправомощават да приемат, също и от името на Съвета, отделни решения за кандидати и регистранти.
            
         
         
            Член 3
            Срещи с персонала на Генералния секретариат на Съвета
            
               1.   Срещите, организирани между представители на интереси и генералния секретар и генералните директори на Генералния секретариат на Съвета, са допустими при условие на предварително регистриране на представители на интереси в регистъра за прозрачност.
            
            
               2.   Когато контактуват с представители на интереси, служителите на Генералния секретариат на Съвета спазват правилата и нормите за поведение, установени в Правилника за длъжностните лица на Европейския съюз и Условията за работа на другите служители на Съюза, установени с Регламент (ЕИО, Евратом, ЕОВС) № 259/68 на Съвета (2), и другите имащи отношение вътрешни правила на Генералния секретариат на Съвета. В съответствие с принципите, изложени в настоящото решение, генералният секретар на Съвета приема всички допълнителни инструкции за персонала, които може да са необходими за прилагането на тези правила и стандарти.
            
            
               3.   Генералният секретар на Съвета предприема мерки за повишаване на осведомеността сред персонала относно правилата, приложими за контактите с представители на интереси.
            
         
         
            Член 4
            Тематични брифинги
            Участието на представителите на интереси в тематични брифинги, организирани от Генералния секретариат на Съвета, когато е целесъобразно и след консултация с председателството на Съвета, е допустимо при условие на предварителното им регистриране в регистъра за прозрачност.
         
         
            Член 5
            Обществени прояви
            Участието на представителите на интереси, в качеството им на оратори, в обществените прояви, организирани от Генералния секретариат на Съвета, е допустимо при условие на регистрирането на тези представители на интереси в регистъра за прозрачност.
         
         
            Член 6
            Достъп до помещенията на Съвета
            
               1.   За да се осъществяват дейностите, посочени в членове 3, 4 и 5, Генералният секретариат на Съвета предоставя на представителите на интереси поименни пропуски, които им дават временен достъп до помещенията на Съвета, при условие че те предварително са регистрирани в регистъра за прозрачност и спазват правилата за сигурност на Съвета. Представителите на интереси не присъстват на заседанията на Съвета или на неговите подготвителни органи, освен ако тяхното присъствие е разрешено в съответствие с Решение 2009/937/ЕС на Съвета (3) („Процедурен правилник на Съвета“).
            
            
               2.   Генералният секретариат на Съвета определя изискванията за сигурност и идентифициране при издаването на пропуски на представителите на интереси.
            
         
         
            Член 7
            Достъп до документи
            Достъпът на представителите на интереси до документите на Съвета се урежда с Регламент (ЕО) № 1049/2001 на Европейския парламент и на Съвета (4).
         
         
            Член 8
            Изпълнение
            Генералният секретариат на Съвета предприема необходимите мерки за изпълнение на настоящото решение.
         
         
            Член 9
            Влизане в сила
            Настоящото решение влиза в сила на двадесетия ден след публикуването му в Официален вестник на Европейския съюз.
            
         
         
            Съставено в Брюксел на 6 май 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Междуинституционално споразумение между Европейския парламент, Съвета на Европейския съюз и Европейската комисия за задължителен регистър за прозрачност (вж. страница 1 от настоящия брой на Официален вестник).
         
            (2)  ОВ L 56, 4.3.1968 г., стр. 1.
         
            (3)  Решение 2009/937/ЕС от 1 декември 2009 г. за приемане на Процедурен правилник на Съвета (ОВ L 325, 11.12.2009 г., стр. 35).
         
            (4)  Регламент (ЕО) № 1049/2001 на Eвропейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43).